NOK ER NOK: Justisminister Anders Anundsens returer av barn har fått ­Afghanistan til å bryte retursamarbeidet med åtte europeiske land.

asylbarn

Den norske regjeringen hevdet nylig at returarbeidet med Afghanistan gikk på skinner. I et intervju med Klassekampen sier nå Afghanistans flyktningminister Seyed Alem Hoseini Balkhi at han vil stenge grensene for alle afghanske borgere som sendes tilbake fra Norge.

– Vi har bedt om at ingen må bli tvangsreturnert inntil det foreligger en ny returavtale, sier han.

– Betyr det at tvangsreturnerte fra Norge vil stoppes på flyplassen i Kabul og sendes tilbake?

– Vi har planer om å stenge grensene for alle som sendes tilbake med tvang, sier Balkhi til Klassekampen.

Asylbarn-saken: • Asylavtalen som regjeringen inngikk med samarbeidspartiene Venstre og KrF, innebærer at hensynet til barns beste skal tillegges større vekt ved søknader om opphold. Det gjelder spesielt asylbarn som har vært lenge i Norge. • De politiske føringene fra Justisdepartementet ble ikke videreformidlet fra Politidirektoratet til Politiets utlendingsenhet (PU), har Bergens Tidende avdekket. • Stortingets kontroll- og konstitusjonskomité holdt høring om saken 6. februar, der blant andre justisminister Anders Anundsen, politi­direktøren og sjefen for Politiets utlendingsenhet måtte forklare seg. Kilde: NTB

Vil sende Farida til Dokka

Den afghanske flyktningministeren forteller at han mandag denne uka sendte et brev til den norske ambassaden hvor han ba Norge samarbeide om å få en familie på tre sendt tilbake igjen til Norge.

Dette er Farida (9) og hennes to foreldre som lørdag ble tvangsreturnert fra Dokka.

– De kommer fra provinsen Ghazni, hvor det er ingen sikkerhet i det hele tatt. Vi har heller ikke mulighet til å ta vare på dem her i Kabul, sier Balkhi.

Mandag sendte han også et brev til Norge og sju andre land Afghanistan har returavtale med, deriblant Sverige og Danmark, hvor han ber om midlertidig stans i returavtalene.

Provosert av Norge

– Da vi undertegnet returavtalene, var situasjonen en annen i Afghanistan. Nå er sikkerhetssituasjonen kraftig forverret. De fleste som blir tvangsreturnert kommer fra områder hvor det ikke finnes sikkerhet, sier Balkhi til Klassekampen.

– Tvangsreturene fra Norge til Afghanistan økte med 75 prosent i løpet av 2014, blant annet har vi returnert 84 barn. Har det påvirket din beslutning?

– Åpenbart.

– En representant for Frp har truet med å trekke bistanden dersom dere ikke vil ta imot egne borgere. Hva sier du til det?

– Jeg tror ikke at det vil skje. Vi gjør dette av hensynet til menneskerettighetene, og jeg tror ikke Norge vil kople økonomiske reaksjoner til det, sier Balkhi.

Fører til flere asylsøkere

Returavtalen med Afghanistan er et av de viktigste verktøyene Norge har for å redusere antallet asylsøkere til Norge. KrFs innvandringspolitiske talsmann Geir Toskedal sier til Klassekampen at resultatet kan bli flere flyktninger til Norge.

– Det kan bli resultatet, og det er jo det motsatte av regjeringens politikk.

KrF-representanten håper dette kan føre til at flere av barna som er sendt ut kan komme hjem igjen.

– Dette styrker vår sak om å utrede om det er mulig å få behandlet sakene til de som har blitt tvangsreturnert til Afghanistan allerede på nytt.

Toskedal mener det er kinkig for Norge:

– Om Afghanistan stenger grensene nå, og sier at nok er nok på grunn av norsk politikk, så er dette en kinkig sak for Norge. Det viser at Utlendingsdirektoratet har fått rett i sine advarsler fra i sommer, da de ba om en ny politikk for tvangsreturer til Afghanistan. Fagmiljøene har gjort en god jobb, men regjeringen har ikke tatt hensyn til det.

Ikke kjent med brevet

– Dette er hva man kan kalle det motsatte av en returmulighet, sier Jette Christensen (Ap), som sitter i Stortingets kontroll- og konstitusjonskomité.

Hun viser til at justisministeren og Politidirektoratet gjentatte ganger har sagt at det har åpnet seg en returmulighet til Afghanistan.

Klassekampen var i går i kontakt med Justisdepartementet, som opplyste følgende per e-post:

«Vi er ikke kjent med at det foreligger et brev, men vi kan si følgende etter at vi onsdag 18. februar fikk en innberetning fra den norske ambassaden i Kabul. JD er informert om at den afghanske flyktningministeren ønsker en gjennomgang av alle landets returavtaler og at dette kan føre til et ønske om endringer. Foreløpig har ikke Norge mottatt noen konkrete ønsker om endringer i vår avtale. Vi har ikke mottatt melding om at afghanske myndigheter ønsker å suspendere eksisterende avtale i påvente av eventuelle endringer.»

aseb@klassekampen.no

emiliee@klassekampen.no